L'Ajuntament de Llíria distingeix al personal municipal que s'ha jubilat en 2021
21 de desembre de 2021

L'Ajuntament de Llíria ha entregat hui els Diplomes Honorífics d'Empleat Públic i d'Empleada Pública, un reconeixement pels seus anys de serveis de al personal municipal que s'han jubilat al llarg de 2021, i que han recollit Antonio Torner Hernández (arquitecte), en la modalitat de plata, i Mª Dolores Burguera Pascual (auxiliar de Llar SAD), en la de bronze.

En la modalitat d'or, on es premia a aquelles persones que han estat més de 30 anys en l'administració, també s'ha distingit enguany a Miquel Martínez Arastey (tècnic de Promoció Lingüística); en reconeixement a més de 20 anys de servei públic, dins de la modalitat de plata, a Juan Carlos Gorrea López (peó de la Brigada de Jardins); i en bronze, amb més de 10 anys en l'administració, a Josep Vicent Albert Peñarrocha (tècnic auxiliar de Cultura). Este personal guardonat no ha pogut assistir hui a l'acte.

L'alcalde de Llíria, Joanma Miguel, ha agraït “la plena dedicació per tractar d'aportar, des de l'administració, el vostre granet d'arena per a fer de Llíria una millor ciutat”. “Esta vocació de servei públic, unida a la gran trajectòria professional que heu collit, converteixen este acte en un reconeixement més que merescut”, ha indicat el primer edil.